⊗ Date colectate și compilate de reporterii Dela0.ro despre achizițiile de echipamente de protecție desfășurate în ultimele 35 de zile de toate spitalele județene de urgență din România arată că cele 41 de unități sanitare au început să se pregătească de epidemie abia în a doua jumătate a lunii martie (cu precădere în ultimele zile).



⊗ Primul pacient confimat pozitiv de infectare cu coronavirus a fost raportat în țară pe 26 februarie. La finalul lunii respective erau înregistrate deja trei cazuri de coronavirus, zeci de persoane se aflau în carantină și mii în izolare la domiciliu.



⊗ Graficul achizițiilor derulate indică faptul că majoritatea spitalelor județene din România nu s-au echipat în mod specific pentru întâmpinarea valului de infecții cu coronavirus. Nu s-au gândit, înainte de toate, să-și protejeze propriul personal prin asigurarea unor rezerve esențiale de măști și combinezoane care să acopere măcar nevoile lunii martie (în condițiile în care era lesne de anticipat evoluția epidemiei).

⊗ Matematica vorbește de la sine. Comparativ cu finalul lunii februarie, comenzile celor 41 de spitale județene de urgență din țară au crescut în ultima perioadă:



de 3 ori pentru măști chirurgicale (eficiență relativ scăzută împotriva coronavirus);



de peste 10 ori pentru măști de protecție împotriva aerosolilor (eficiență relativ crescută împotriva coronavirus);



și de aproape 7 ori pentru combinezoane.



Toate datele compilate sunt valabile pentru intervalul 24 februarie – 27 martie.

⊗ Întârzierea cu care spitalele județene au început să se doteze cu echipamente de protecție (așadar, vorbim de întrunirea unor condiții minime de activitate și eficiență în criză epidemică!) e ilustrativă pentru gestiunea defectuoasă perenă din sistemul sanitar. Și a provocat deja consecințe.



⊗ Cazul Spitalului Județean Suceava e emblematic în acest sens, o lecție de AȘA NU în managementul sanitar pe timp de criză. Infectări pe scară largă au afectat personalul medical al unității în a doua jumătate a lunii martie.



⊗ CJU Suceava nu e însă un caz singular. În ultima săptămână, flagelul spitalelor publice prinse nepregătite de răspândirea comunitară a coronavirusului s-a extins cu fiecare zi.